Busselskabet Aarhus Sporveje

AarBus (tidligere: Busselskabet Aarhus Sporveje) er det tidligere kommunalejede Århus Sporveje, som siden 2007 har været en selvstændig del af det regionale trafikselskab Midttrafik, og styres ved kontrakt. Der er omkring 650 ansatte i Busselskabet Aarhus Sporveje og det har en omsætning på ca. 450 millioner kroner om året. 

Busselskabet Aarhus Sporveje skiftede navn til AarBus i begyndelsen af 2021.

Historie 
Busselskabet Aarhus Sporveje er driftdelen af det forhenværende Århus Sporveje. 

Aarhus Sporveje blev fra den 1. januar 2005 delt op i Trafikselskabet Aarhus Sporveje og Busselskabet Aarhus Sporveje. Busselskabet var indtil den 1. januar 2007 kommunalejet, og blev da en selvstændig driftsfunktion i det regionale trafikselskab Midttrafik. Busselskabet varetager al bybuskørsel i Aarhus Kommune. Kørslen er fordelt på tre kontrakter med Midttrafik, to vundne kontrakter fra hhv. 2008 og 2011 samt en kontrakt på den kørsel, der endnu ikke har været udbudt.  Busselskabet har vundet kørslen i direkte konkurrence med øvrige aktører på markedet.

I november 2007 udsendte Midttrafik udbudsmaterialet til sit 3. udbud, der omfatter cirka en femtedel af bybuskørslen i Århus Kommune, og i april 2008 vandt Busselskabet Aarhus Sporveje dette første udbud af buskørslen i Aarhus. Det var linjerne 4, 6, 7, 8, 16, 24, dele af kørslen på linje 91 samt en fjerdedel af natbuskørslen med 33 busser, 3 dubleringsbusser og 124.031 årlige køreplantimer der var i udbud. Selskabet var vurderet som det bedste og billigste, dog kun 2 kr. pr. køreplantime billigere end den næstbilligste byder, City-Trafik.

I oktober 2011 vandt Busselskabet Aarhus Sporveje det andet udbud af buskørslen i Aarhus.

Volvo B10MA-55/Säffle årg. 1994 var Volvos første levering af ledbusser til Århus Sporveje, hvilket skyldes at ordren var blevet sendt i licitation og Volvo var lidt billigere end den traditionelle DAB. 

Volvo B12M årg. 2003 er Århus Sporvejes højgulvsbusser med lav éntre i bagenden. De er 13,7 meter lang og som Volvo B10M, bygget i Aabenraa. Busserne har to baghjulsaksler, som også har mulighed for at dreje, som hjælper den lange bus i skarpe sving.

Volvo B12M/Säffle årg. 2005 er en nyere udgave af 2003-modellen og der er lavet større ændringer. Blandt andet er bussen 12,7 m lang og busserne har kun en bagaksel, som ikke kan dreje, hvis betydning ikke er så stor da bussen ikke er lige så lang som den forrige årgang.

Solaris Urbino 18 årg. 2006 er de nyeste ledbus og et nyt forsøg på lavgulvsbusser i Aarhus. Busserne blev leveret over 2006 og 2007. Busserne, som er af det polske mærke Solaris, har placeret motoren bagest i bussens venstre side.

Solaris Urbino 12 årg. 2008 er en af Århus Sporvejes nyeste busmodeller og er som Urbino 18 en lavgulvsbus, dog i kortere udgave på 12 meter.

MAN Lion's City A26 NL363 årg. 2009 er Århus Sporvejes nyere busmodel og er som Solaris Urbino en lavgulvbus. Bussen er 13,7 m lang og har i modsætning til de seneste busindkøb fremadrettede passagersæder i 2×2 rækker, da dette har været et af kritikpunkterne fra mange passagerer vedr. Solaris Urbino busserne.

Solaris Urbino 15 årg. 2012 er Aarhus Sporvejes nyeste bustype, og er som MAN-busserne en lavgulvsbus med 2×2 rækker sæder. Bussen er 14,56 m lang, og var de første busser i denne størrelse, der blev indsat som bybusser i Danmark.

Busanlæg 
Busselskabet Aarhus Sporveje har på nuværende tidspunkt tre garageanlæg, Hasselager i Syd, Munkevejen i Vest og Stokagervej i Nord.

Garage Nord 
Garage Nord ligger på Stokagervej, tæt på Lystrupvej, og er et omdannet køreanlæg hvor der er bygget nyt værksted og vaskeanlæg. De oprindelige bygninger blev indrettet til personalefaciliteter og anlægget blev taget i brug i november 2008.

Garage Syd 
Garage Syd ligger på Jegstrupvej i Hasselager, en forstad til Aarhus.
Garageanlægget blev opført i 1980-1981 da det var tid for Århus Sporveje at udvide. Anlægget består af en garagebygning, en værksteds- og klargøringshal. Bygningerne blev tegnet af ingeniørerne Rambøll & Hannemann A/S.
Busselskabet Aarhus Sporveje planlægger at ændre anlægget til en samlet administration.

Garage Vest 
Et nyt busanlæg er ligeledes opført af Aarhus Kommune på Munkevejen i Tilst, og dette er taget i brug i 2010.
Hele anlægget er udliciteret i 2011, med start i februar 2012. Også denne licitation blev vundet af Aarhus Sporveje.
Herudover samles administrationen i det nuværende garageanlæg i Hasselager. 

Fraflytningen af det gamle anlæg på Bryggervej i Aarhus Nord er behandlet i Aarhus Kommune, da det giver en frigivelse af en meget attraktiv adresse, som skal ændres til andet formål.

Det er KPF arkitekter AS der har tegnet de to nye anlæg på Stokagervej og Munkevejen, som til sammen udgør et areal på ca. 2.500 m², hvor der bygges personalefaciliteter, værksted og vaskehal.

Fodnoter 

Århus Sporveje
Transport i Aarhus